EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du (PES-00124); horren bidez, honako informazio hau eskatzen dio Nafarroako Gobernuari:

1. **Gobernuaren ustez, 2020ko ekitaldian gorde egin al zen haren zerbitzuko langileen ordainsarien gehieneko muga, Sektore publikoaren esparruko ordainsarien arloan premiazko neurriak onesten dituen urtarrilaren 21eko 2/2020 Errege Lege-dekretuan ezarritakoa?**

Nafarroako 2020rako Aurrekontu Orokorrei buruzko martxoaren 4ko 5/2020 Foru Legearen 6. artikuluaren arabera, Nafarroako Foru Komunitateko Administrazioaren zerbitzuko langileen ordainsarien igoera izan zen Estatuko legerian 2020rako ezarritako gehieneko gehikuntza globala, zeina, 2020ko urtarrilaren 21eko 2/2020 Errege Lege-dekretuaren 3. artikuluko 2. apartatuan ezartzen zenez, ezin zen izan 2019ko abenduaren 31n indarrean zeuden ordainsariak baino ehuneko 2 baino handiagoa.

Gainera, soldata-masaren ehuneko 0,30eko igoera gehigarria baimendu ahal zen honako neurri hauetarako, besteak beste: produktibitatea edo efizientzia hobetzeko plan edo proiektuak ezartzeko, eginkizun parekagarriak dituzten lanpostuetako berariazko osagarriak berrikusteko, destino-osagarriak homologatzeko eta pentsio-planei ekarpenak egiteko.

Hala ere, 2020ko ekitaldirako Nafarroako Aurrekontu Orokorrei buruzko martxoaren 4ko 5/2020 Foru Legea, bere hamabosgarren xedapen gehigarrian, konpentsazio bat ezartzen zuen Osasunbidea-Nafarroako Osasun Zerbitzuko edo Nafarroako Osasun Publikoaren eta Lan Osasunaren Institutuko profesionalek prestakuntza emateagatik barneko mediku egoiliarrei, eta hamaseigarren xedapen gehigarriak ordainsarien igoera ezartzen zuen Osasunbideko langileek egun berezietan egindako guardiengatik. Bi xedapen horiek in voce zuzenketen bidez onetsi ziren, Funtzio Publikoko Zuzendaritza Nagusiaren aldez aurreko txostenik gabe. Bi xedapen horiek Estatuaren aurreikuspenak urratzen zituzten, 2020ko urtarrilaren 21eko 2/2020 Errege Lege-dekretuan ezarritako ordainsarien gehikuntzari dagokionez.

1. **Nafarroako Gobernuaren ustez, 2020ko ekitaldian I. kapituluan gastuan izandako % 4,47ko gehikuntzak gainditu al zuen Gobernuaren zerbitzuko langileen soldata-masaren gehikuntza globala? % 4,47ko gehikuntza horrek gainditu al zuen zati finkoaren eta BPGaren hazkundearekin lotutako aldagaiaren baturaren gehieneko muga?**

2020an, Nafarroako Foru Komunitateko Administrazioko langileen ordainsariek Estatuko legerian aurreikusitako gehienezko gehikuntza globala izan zuten, 2019ko abenduaren 31n indarrean zeudenekiko, alderatutako bi aldiak homogeneoak izanik bai langile kopuruari bai horien antzinatasunari erreparatuta.

Hala ere, eta aurrekoaz gain, Osasunbidea-Nafarroako Osasun Zerbitzuko ordainsariak aldatu ziren Nafarroako 2020rako Aurrekontu Orokorrei buruzko martxoaren 4ko 5/2020 Foru Legearen hamabosgarren eta hamaseigarren xedapen gehigarrietan ezarritako gehikuntzen arabera, eta, hala, Estatuko araudia urratu zen, soldata-masaren gehienezko gehikuntza globala gainditu baitzen.

1. **I. kapituluko gastuan zer igoera portzentual egon da 2021eko ekitaldian? Portzentaje horrek gainditzen al du Estatuaren 2021erako Aurrekontu Orokorrei buruzko abenduaren 30eko 11/2020 Legeak 18. Artikuluak 0,9% 0,9ko igoera globalak?**

2021eko ekitaldian, % 5,47ko igoera portzentuala egon da HE I. kapituluko gastuan.

Nafarroako Foru Komunitateko Administrazioko langileen ordainsariek Estatuko legerian aurreikusitako gehienezko gehikuntza globala izan zuten (% 0,9), 2019ko abenduaren 31n indarrean zeudenekiko, alderatutako bi aldiak homogeneoak izanik bai langile kopuruari bai horien antzinatasunari erreparatuta.

Gehikuntza horretaz gain, Osasunbidea-Nafarroako Osasun Zerbitzuan eta Nafarroako Osasun Publikoaren eta Lan Osasunaren Institutuan aplikatu zen hemezortzigarren eta hemeretzigarren xedapen gehigarrietan ezarritakoa profesionalek barneko mediku egoiliarrei prestakuntza emateari eta egun berezietan egindako guardiei dagokienez. Hori dela eta, esan dezakegu, aurrekontuen tramitazioan zehar Funtzio Publikoko Zuzendaritza Nagusiak xede horrekin aurkeztutako zuzenketei buruz informatu zuen moduan, Estatuko araudia urratu zen, bertan jasotako gehienezko gehikuntza globala gainditzeagatik.

Lehen adierazi dudan moduan, Nafarroako Gobernuak ordainsarien gehikuntzaren arloan duen maniobra-tartea loturik dago Estatuko araudian jasotako soldata-masaren gehienezko gehikuntza globala ez gainditzearekin. Horren zehaztapena Nafarroako Foru Komunitateko Administrazioaren esparruan urtero jasotzen da ekitaldi bakoitzerako Nafarroako aurrekontuen legean edo arau baliokidean.

Irizpide hori espresuki adierazi zen Estatuko Administrazio Orokorraren eta Nafarroako Foru Komunitatearen arteko Lankidetza Batzordeak 2019ko irailaren 9an onetsitako Erabakian. Horren bidez ebatzi zen Estatuak aurkezturiko eskumen-gatazka 2019rako Nafarroako Aurrekontu Orokorrei buruzko abenduaren 24ko 27/2018 Foru Legea zela-eta, lege horrek Nafarroako Poliziei buruzko azaroaren 19ko 23/2018 Foru Legea aldatu baitzuen “Konpentsazioa ordutegirako eskuragarritasunagatik” kontzeptua sartzeko, eta bertan esaten zen ordutegirako eskuragarritasunagatiko konpentsazio hori, hitzez hitz aipatzen dut, “ez dela aplikatzekoa izanen 2019an eta haren eraginkortasuna erregelamendu bidezko garapenaren mende egonen dela, zeinak oinarrizko legerian baimendutako ordainsari-igoeretara egokitu beharko baitu”.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 14an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía